A 2016-os 10 méteres Európa-bajnokságon a junior fiú légpuska csapatversenyben és vegyes csapatversenyben arany-, egyéniben ezüstérmes lett. Májusban a junior világkupa suhli állomásán, a kisöbű szabadpuska 3 × 40 lövéses versenyszámának a döntőjében 458,6 körrel junior világcsúcsot ért el, a 60 fekvő versenyszámban is győzött, valamint légfegyverrel csapat első, és egyéni harmadik lett. Ugyancsak májusban a felnőtt világkupán Münchenben a 3 × 40 összetett versenyszámban 1180 körös új junior Európa csúcsot állított fel az alap versenyben. Júniusban a döntőben országos csúcsot elérve, a kisöbű szabadpuska fekvő versenyszámban junior Európa-bajnok lett, 3 × 40 összetett versenyszámban csapatban Pekler Zalánnal és Vas Péterrel aranyérmes, míg egyéniben ezüstérmet szerzett. A 2016. évi nyári olimpiai játékokra nagy reményekkel utazott. A 10 méteres légpuskások számában 13. helyen végzett, majd az összetett versenyben a 12. lett.